|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. november 25-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2024. november 25., 15 óra 30 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **-** | a Bizottság tagja |
|  | **Dr. Koncz Gabriella r. ezredes** | **-** | a Bizottság tagja |
|  | **Dr. Stánitz Éva**  | **-** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Horváth Zoltán** | **jelen** | a Bizottság tagja |
|  | **Koczka Tibor** | **jelen** | a Bizottság tagja |
|  | **Kovács László** | **jelen** | a Bizottság tagja  |
|  | **Lutor Katalin** | **jelen** | a Bizottság tagja |
|  | **Márovics Pál**  | **jelen** | a Bizottság tagja |
|  | **Németh Krisztián** | **jelen** | a Bizottság tagja |
|  | **Osztrosits Ákos** | **jelen** | a Bizottság tagja |
|  | **Tóth Roland** | **jelen** | a Bizottság tagja |
|  | **Verasztó István r. alezredes** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Németh János igazgatási ügyintéző** | **jelen** | SZMJV PH Hatósági Osztály, Közterület-felügyelet |
|  | **Dr. Gyuráczné Dr. Speier Anikó osztályvezető** | **-** | SZMJV PH Városüzemeltetési és Városfejlesztési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Dr. Czeglédy Csaba képviselő** | - | 5. sz. választókerület képviselője |
|  | **Putz Attila képviselő** | - | 6. sz. választókerület képviselője |
|  | **Szuhai Viktor tanácsnok** | - | 11. sz. választókerület képviselője |
|  | **Lukács Dániel képviselő** | **jelen** | 7. sz. választókerület képviselője |
|  | **Szücs Péter hatósági ellenőr** | **jelen** | SZMJV PH Hatósági Osztály, Általános Hatósági Iroda |
|  | **Kiss Viktória** **védelmi ügyintéző** | **jelen** | SZMJV PH Hatósági Osztály |
|  | **Sándor Elemérné** | **jelen** | belvárosi lakos |
|  | **Farkas Balázs** | **jelen** | ugytudjuk.hu |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket. Az ülést megnyitja, megállapítja, hogy a Bizottság 12 fővel határozatképes. Gálffy Áron képviselő, a bizottság tagja jelezte, hogy késni fog, a Gazdasági és Jogi Bizottság ülésén van, hiszen annak a Bizottságnak is tagja. A jegyzőkönyvet Kiss Viktória védelmi ügyintéző vezeti. Bor Balázs betegség miatt nem tud részt venni az ülésen. A jegyzőkönyv hitelesítésére felkéri Balogh Tibor tagot, erről szavazniuk nem szükséges.

**Balogh Tibor, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 6-ot fognak tárgyalni, a „Különfélék”-kel együtt. Azt a javaslatot tenné, mert Ágoston Sándor irodavezető jelezte, hogy a Közterület-felügyelet képviselőinek el kell menniük rövid időn belül, ezért a 2. napirendi pontot tennék 1. helyre.

Szavazásra teszi fel, aki a módosított napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással a javaslatot* *az alábbiak szerint fogadta el:*

**57/2024. (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. november 25-i ülésének napirendjét az alábbiak szerint fogadta el:

**1./** **Tájékoztató az Állategészségügyi és Ebrendészeti Szolgálat munkájáról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**2./** **Tájékoztató a belterületen kárt okozó vaddisznók elejtése ügyeleti rendszerének tapasztalatairól**

**Előadó:** Dr. Holler Péter, a Hatósági Osztály vezetője

**3./ Tájékoztatás Szombathely Megyei Jogú Város Külső Védelmi Terv teljes körű gyakorlatának végrehajtásáról** *(szóbeli előterjesztés)*

 **Előadó:** Egyed László tű. alezredes, a Bizottság tagja

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Horváth Soma alpolgármester, a 4. EVK önkormányzati képviselője

 Dr. Czeglédy Csaba, az 5. EVK önkormányzati képviselője

 Putz Attila, a 6. EVK önkormányzati képviselője

 Szuhai Viktor tanácsnok, a 11. EVK önkormányzati képviselője

**5. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**6./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Tájékoztató az Állategészségügyi és Ebrendészeti Szolgálat munkájáról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**Ágoston Sándor, a Közterület-felügyelet irodavezetője:** Köszöni a szót, pár mondatot mondana csak, majd átadná a szót Németh János igazgatási ügyintézőnek, aki a Közterület-felügyelet munkatársa és az Állategészségügyi és Ebrendészeti Szolgálat szakmai felügyelője, hogy részletezze a működésüket. Ha kérdés felmerülne, azt bármilyen formában tegyék fel, válaszolni fognak. Korábban Kapitányságvezető Asszony kérte, hogy komplexebb képet kapjon róla, egyrészt a lakosság is, valamint a Bizottság is az ilyen irányú munkásságukról. A Szolgálat a Szombathely, Hajnóczy u. 1. szám alatt található, ahol jelen pillanatban kettő fő munkatársuk dolgozik ebrendészként, egy hölgy és egy úr, illetve volt egy kollégájuk, akik huzamosabb ideig látta el a feladatot, de nyugdíjba vonult decembertől, innen is nyugalmas éveket kíván neki. Az ő helye került pótlásra az új hölgy személyében, aki állattartással és kutyás múlttal rendelkező szakember, jelenleg a próbaidőjét tölti. Azzal kezdené, hogy 2020-ban, szeptemberben, amikor ő oda került a Felügyeletre, legelső szempontjuk az volt, hogy ne 8-16 óra között legyen elérhető az Állategészségügyi és Ebrendészeti Szolgálat, hanem a lehető legszélesebb körben tágítsák, pontosan azért, hogy 16 óra után is a lakosság, illetve a társszervek részére elérhetőek legyenek. Átadja a szót Németh János kollégájának.

**Németh János, a Közterület-felügyelet igazgatási ügyintézője:** Köszöni a lehetőséget, hogy az Állategészségügyi és Ebrendészeti Szolgálatot bemutathatja. 2010. március 1-től látja el a Közterület-felügyelet az Állategészségügyi és Ebrendészeti Szolgálat működtetését, korábban a Vásárcsarnok feladatrendszerébe tartozott. 2010. március 1-i kezdéssel 1 fővel vette a Felügyelet a Szolgálat működését. Ezt követően került bővítésre az ebrendészek létszáma, ahogyan Irodavezető Úr is elmondta, jelenleg kettő fővel látják el a feladatokat. Sajnálatos módon a kettő fővel sem tudják a nap 24 órájában ellátni ezen feladatokat, ezért is került 2020. szeptemberétől bevezetésre az ún. készenléti szolgálat, ami azt jelenti, hogy minden nap 16-tól 20 óráig az ebrendészek vezényléses rendszerben, 1 fő készenlétben szolgálatot lát el 20 óráig. Ha 20 óráig jelzés érkezik kóbor ebről, akkor az ebrendész a készenléti idejében berendelhető munkavégzésre, azt követően rendkívüli munkavégzésben látja el feladatát. Az Ebrendészeti Szolgálat hétfő, kedd, csütörtöki munkanapokon, valamint pénteken 8-16 óráig működik, szerdai napon, pont az ügyfélfogadás érdekében, 8-18 óráig került kialakításra a munkarend, így a lakosság 16-18 óra között tud ügyfélfogadási időben menni. Mert a kóbor ebek vonatkozásában az elsődleges cél a kóbor ebek gazdához történő juttatása. Minden nap 2 órában ügyfélfogadási idő van az ebrendészeti telepen, amikor a lakosok tudnak ügyet intézni. A munkájukat az 5/2022. (VI.29.) számú Jegyzői Utasítás alapján végzik, ez szól az Ebrendészeti Szolgálat működéséről. Tevékenységüket nagyon sok jogszabály határozza meg, részben hatósági munkát látnak el az ebrendészek, ilyen vonatkozásban az állatok védelméről és kíméletéről szóló 1998. évi XXVIII. törvény, a 41/2010. (II.26.) Korm. rendelet és a legújabb, a 785/2021. (XII.27.) Korm. rendelet határozza meg erőteljesen a kóbor állat befogásával kapcsolatosan.

Nagyon fontos, hogy az Ebrendészeti Szolgálat közterületen látja el feladatát, ebből kifolyólag a közterületen kóborló ebek befogása az egyik fő feladat, a másik pedig a közterületen elhullott állattetemek begyűjtése. Nagyon fontos, hogy ha elhullott állattetemről beszélnek, akkor egyből az Állategészségügyi és Ebrendészeti Szolgálatot értesítik, de ha vadászható, vadon élő állatról, például őz, róka, van szó, akkor is őket értesítik. Ezekben az esetekben az illetékes vadásztársaság hatáskörébe tartozik ezen állatok begyűjtése, illetve a tetemek ártalmatlanítására vonatkozó intézkedések megtétele, ugyanis ilyenkor a vadásztársaságnak vizsgálnia kell, hogy milyen okból kifolyólag hullottak el, lehet ez akár például fertőzés, fizikai sérülés. Ha fertőzésről van szó, akkor nekik a szükséges intézkedéseket meg kell tenni.

Az Ebrendészeti Szolgálat természetesen a Nemzeti Élelmiszerlánc-biztonsági Hivatal által kiállított működési engedély alapján látja el a feladatát, mely szigorúan meghatározza a telepen lévő állatok létszámát. Ebből kifolyólag a maximális eb létszám 20 fő lehet. Most jelen pillanatban 18 db kennellel rendelkeznek, és az Állategészségügyi Hatóság azért 20 főben határozta meg a létszámot, mert volt arra példa, hogy egy adott ingatlanról több kutyát kellett elszállítani. Ezekben az esetekben engedélyezett, hogy egy kennelben egy alomból, egy családtól származó több kutya is elhelyezésre kerülhessen. Alap feltevésük, hogy egy kutyát helyeznek el egy kennelben, főleg azért, hogy ne veszélyeztessék a saját vagy a másik kutya egészségét, biztonságát. Jelenleg a NÉBIH döntése alapján a 18 kennelből 2 kennelt hatósági megfigyelésre folyamatosan fent kell tartani, tehát jelen pillanatban 16 kutyát tudnak elhelyezni. A mai nappal elmondja, hogy 13 kennelben van kutya, múlt héten sikerül örökbe adni kutyát, az elmúlt időszakban sajnos 100 %-os kihasználtságban működött a Szolgálat. Ami annyit jelent, hogy nagyon sok a kóbor, gazdátlan kutya. Ezekért a kutyákért nem jelentkeztek sajnos az állattartók. Van egy jogszabály, ami előírja, hogy minden 4 hónaposnál idősebb kutyát chippel el kell látni. Mint ahogy az élet bizonyítja, ez sajnos nem valósul meg, azokban az esetekben, mert amikor az ebrendészek befogják a kóbor kutyát, amelyben van chip, jogszabályi felhatalmazás, illetve kötelezettség alapján 24 órán belül, de ők már azonnal értesítik az állattartót, hogy a Szolgálat befogta a kutyát.

Hogyan is történik mindez? Lakossági jelzés, saját észlelés, társhatóságok észlelése alapján értesítik a Közterület-felügyelet központi telefonszámát. Azért a központi számot adták meg értesítési telefonszámként, mert az ügyeleti szolgálat naprakész a vezénylés vonatkozásában, ő tudja, hogy melyik ebrendészt kell értesíteni. Beérkezik a lakossági jelzés az 501-301-es telefonszámra, ezt követően az ügyeleti szolgálat rádión keresztül értesíti az ebrendész kollégát, hogy hol és milyen feladat végrehajtás vár rá. Ezt követően chipet olvas be, a chip ismeretében, mivel hozzáférésük van az országos adatbázis Vas vármegyei részéhez, a nyilvántartásból megtudják a lakcímét, telefonszámát, abban az esetben, ha az állatorvos regisztrálta az adatokat. Tapasztalat az, hogy nem minden esetben vannak az adatok regisztrálva, ebből kifolyólag bekerül a kutya a telephelyre. Szerencsére a közösségi médiában gyorsan terjednek a hírek, pár hete történt, hogy volt chip a kutyában, de nem volt hozzá telefonszám, név, cím regisztrálva, nem tudták kiértesíteni az állattartót, a közösségi médiába feltették a megtalálás helyét, körülményeit, valamint a kutyáról készített képet fél 11 körül, és dél körül jelentkezett az állattartó lánya, hogy az édesanyjáé volt a kutya, aki időközben elhalálozott és vélhetően emiatt bolydult meg a kutya és ment ki a közterületre. Tehát a közösségi médiát is alkalmazzák, megtalálható ott is az Állategészségügyi és Ebrendészeti Szolgálat, oda is tehetnek akár bejelentéseket. Visszatérve az eredeti gondolathoz, az értesítésre az ebrendész kimegy a helyszínre és megpróbálja befogni a kutyát, nem mindig járnak sikerrel, zömében azt a kutyát lehet befogni, ami partner abban, hogy megfogják. Az ebrendész a kutyát sikeres befogást követően biztonságosan elhelyezi, szintén a NÉBIH által engedélyezett gépjárművel szállítja, külön NÉBIH-engedéllyel, mert ugyanezzel a gépjárművel szállítják el az elhullott állattetemet, külön erre a célra rendszeresített edényszettben. Az elfogott kutyával tehát visszamennek a telephelyre, ott az ebrendész chipet olvas a kutyában, amennyiben van chip és vannak adatok, ezt követően értesíti a személyt, hogy a kutyája a Szolgálat telephelyén található. Mivel az a cél, hogy a kutyák a lehető legrövidebb ideig legyenek a telephelyen, nem egy esetben történik, mivel a lakosok gyakran váltanak telefonszámot, így nem érhetőek el a chipekben szereplő telefonszámokon, ilyen esetben lakcímre mennek. Ez egy polgárbarát mozzanat, valamint jó érzéssel tölti el az állampolgárt, hogy nem egyszerre büntetnek, hanem értesítik, hogy náluk van a kutyája, valamint a kutyának is az a jó, hogy minél kevesebb ideig legyen egy számára idegen helyen, főleg úgy, hogy nem tudják, hogy a kutya milyen módon került ki az utcára. Szabadtéri kennelekkel rendelkeznek, amik téliesítve vannak, de az időjárás viszontagságai jobban érik a kutyát, mint adott esetben az ingatlanon. Az állattartóval történt kommunikáció után a jogszabályi feltételek mellett visszaszállíthatja az ingatlanára. Az alábbi jogszabályi feltételeknek kell megfelelni: chippel kell rendelkeznie a kutyának és a veszettség elleni védőoltással is, melyet évente kell ismételni. Amennyiben nincs védőoltása a kutyának, akkor az ebrendész az állategészségügyi szerződött partnerhez szállítja, az Állatklinika Bt-vel van szerződésük, köznyelven Állatkórház. Az Állatkórházban, ha nincs chip, akkor azzal ellátják a kutyát, ha nincs veszettség elleni védőoltás, akkor azzal is ellátják, ezt követően visszaszállításra kerül a telephelyre. Amikor megérkezik a kutyáért az állattartó, akkor a hatóságnál felmerült költségek megtérítését követően a kutya a gazdának visszaadható. Jogszabály határozza meg, hogy költségeket kell felszámolnia a hatóságnak, jelen esetben szállítási költség, tartási költség, chip beoltási költség, veszettség elleni védőoltás költsége. Ami nagyon fontos, azért is érdekük, hogy minél rövidebb legyen egy kutya náluk, mert egy nap tartási költsége 2000 forintba kerül. Abban az esetben, ha hatóság rendeli el a kutya megfigyelését, akkor ez a tartási költség feleződik, a jogszabálysértő magatartást viselő állattartónak is vannak anyagi vonzatos kötelezettségei. Amikor megtörtént a számla ellenértékének a kifizetése, az állatot vissza lehet szállítani a saját tartási helyére. Ezzel még nem ért véget az ügy, mert jogszabálysértés miatt került közterületre a kutya, ezért tudta közterületen befogni az ebrendész, a Közterület-felügyeletnek ebben az esetben megvannak azok a kialakult munkamenetei, amik alapján közigazgatási eljárás lefolytatását kezdeményezi szintén a Hatósági Osztálynál, erről Osztályvezető Úr fog majd pár mondatot szólni.

Említette, hogy közterületen látja el szolgálatát az ebrendész, viszont vannak olyan körülmények, szituációk, amikor társszervekkel, illetve egyéb más hatóságok felkérésére megjelennek a helyszínen, amikor például egy végrehajtás történik egy ingatlanon és ott a végrehajtás tárgyát képezi a kutya. Volt arra példa, hogy elhunyt állattartó miatt kellett a helyszínre menni, nagyon kell ilyenkor figyelni, mert akár tetszik, akár nem, a hagyaték tárgyát képezi a kutya, amely az ingatlanon van, és a felmerült költségek szintén a hagyaték tárgyát képezik. Van arra lehetőség, hogy valamelyik örökös elvigye magával, vagy a telephelyen kerüljön elhelyezésre, a napi tartási költséggel együtt. Nagyon fontos, hogy akár a rendőrség, akár bármelyik hatóság részéről, intézkedni kell abban a határozatban, amely az ebre vonatkozik, a kutya elhelyezéséről. Nem biztos, hogy náluk történik az elhelyezés, történhet az állatvédő egyesületnél is, vagy akár bármelyik másik családtagnál is. Az Ebrendészeti Szolgálat telephelye a jogszabályi előírások alapján, valamint a NÉBIH engedélye alapján kizárólag a kedvtelésből tartott állatok tartását teszi lehetővé. Tehát például sertés, szarvasmarha, póniló nem helyezhető el a telepen. Abban az esetben, ha valamelyik hatóságnak, vagy lakosságnak ilyen jelzése van, más megoldást kell találni azoknak az állatoknak az elhelyezésére, ebben tudnak segíteni, akár állattartó helyeket vagy állattartó gazdaságokat kell ilyen vonatkozásban megkeresni. Az elhullott állattetemekre vonatkozólag, említette, hogy csak kedvtelésből tartott, illetve a kisebb testű vadon élő állatokat be szokták gyűjteni, például varjú, galamb, ezeket nem tartja senki, nem vadászható állatok, a sün úgyszintén ebbe a kategóriába tartozik, ezeket az ebrendészek begyűjtik, beszállítják a telephelyre és ott az ártalmatlanító konténerbe behelyezik, az ATEV, illetve ha olyan mennyiségről vagy méretről van szó, akkor a Megoldás Kft. irányába azonnal intézkednek az ártalmatlanításról. Arra is van lehetőség, hogy családi házas övezetben, vagy lakótelepi lakásban valakinek elhalálozik a kedvtelésből tartott családtagja, a háziállata, akkor az Ebrendészeti Szolgálat kimegy a lakcímre és elhozza a tetemet. Ilyenkor az ártalmatlanítási költséget, kiszállási díjat kell finanszírozni a bejelentőnek. Sok olyan példát lehet felhozni az életből, amire nem is gondolnak az emberek, de ilyen szempontból, ha balesettel találkozik valaki, vagy olyan szituációval találkozik valaki, mint ami Oladon történt, kutyaharapásos történet, utána a Váci Mihály utcában, a közösségi médiában megjelent, hogy egy hölgy sétáltatta a kutyáját, és egy póráz nélküli kutya megtámadta őt, megérkezett annak a kutyának a gazdája és jött a szócsata, akkor ott miért nem hívta a rendőrséget, a hatóságot. Azt kéri a jelenlévőktől, hogy adják tovább az ismeretségi körükben, hogy ilyen esetben azonnal hívjanak rendőrt, a rendőr értesíti az ebrendészeti szolgálatot, a Közterület-felügyeletet. És épp azért, hogy hatékonyabban tudjanak dolgozni, ebben az évben valamennyi szolgálati gépjárművükben elhelyezésre került egy chip-leolvasó készülék. Így a kutya tartója azonnal kinyomozható, abban az esetben, ha van chip a kutyában és meg is könnyítik ezzel a dolgokat. Tehát azzal, hogy csak a médiát hívják segítségül, azzal se a rendőrség, se a Közterület-felügyelet nem tud mit kezdeni, mert ha nincs tettenérés, illetve nem tudják beazonosítani az elkövető személyét, akkor csak beszélnek az esetről és nem tudják megelőzni, vagy adott esetben egy súlyosabb eset történhet. Néhány számadatot mond az évről: az év első 10 hónapjában összesen 16 kutyát sikerült a Szolgálatnak befognia a közterületről, ebből 3 kutyát átadtak az állatvédő szervezetnek, rendőrségi eljárásban kettő kutya került be a telephelyre, a 16 kutyából 10 kutyát sikerült az állattartónak visszaadni, tehát 6 kutya volt, amelyik úgymond rajtuk maradt, de összességében 6 kutyát tudtak örökbe adni ebben az évben. Szerencsések, mert az év első napjához képest nullán vannak, de volt olyan év, hogy több kutya maradt bent a telepen, mint amennyit szerettek volna. Így is majdnem 100 %-os kihasználtsággal dolgoznak. Ha kérdés merülne fel, nyugodtan keressék meg a Közterület-felügyeleten, szívesen áll mindenkinek a rendelkezésére. Köszöni a lehetőséget.

*15 óra 59 perckor Gálffy Áron, a Bizottság tagja megérkezett az ülésterembe, ezzel a jelen lévő bizottsági tagok száma 13 főre változott.*

**Kelemen Krisztián képviselő, a Bizottság elnöke:** Köszöni Németh Jánosnak a tájékoztatót, illetve a Közterület-felügyeletnek, valamint az Ebrendészeti telepnek a hatékony munkáját. Köszönti a megérkezett Gálffy Áron és Lukács Dániel képviselő társait, illetve a belváros lakóit, Sándor Elemérnét, illetve Farkas Balázst. Lukács Dániel képviselőtársával folytattak egy beszélgetést az elhullott állattetemekkel kapcsolatban, és ha jól informálódott, bár hétvégén nincsen ügyelet, de ha olyan időpontban érkezik a jelzés, amikor az ebrendészek etetnek, akkor ki tudnak menni ezeketért a tetemekért. Illetve, ha nagyon roncsolódott, vagy nagyobb testű elhunyt állatról van szó, akkor ezt soron kívül megoldja a Közterület-felügyelet. Köszöni a megerősítést.

**Dr. Holler Péter, a Hatósági Osztály vezetője:** Néhány gondolattal egészíti ki Németh János tájékoztatóját. Amint véget ér az Ebrendészeti Szolgálatnál az ügy, onnantól kezdődik meg a jegyzőnek, mint állatvédelmi hatóságnak az eljárása. Ilyenkor a Közterület-felügyelet küld egy értesítést a szintén az osztályához tartozó Általános Hatósági Irodának, ezekben az esetekben, minden esetben hatósági ellenőrzés, illetve eljárás keretében megvizsgálják az állat tartási körülményeit, illetve azt, hogy hogyan szökhetett ki. Hiszen, ha már kóborlásról volt szó, akkor biztos, hogy elkövetett egy jogszabály sértést, még ha gondatlanságból is, hogy a kutyájának a szökéséről nem gondoskodott, vagy nem megfelelően gondoskodott, ilyen esetekben nekik ezt szankcionálniuk kell. Természetesen első esetben figyelmeztetéssel, hiszen a legtöbb esetben ezzel célt is ér a dolog. Azonban ahol ez újra és újra megtörténik, ott a következő időszakban már bírsággal kell számolni, ami egy érdekes, mert elsőre muszáj figyelmeztetni, második esetben viszont, ha bírságolnak, akkor nincs mérlegelési jogköre a jegyzőnek, hanem egy matematikai képlet eredményeképpen akár több százezres bírságot kell kiszabniuk, ami eléggé megnehezíti a munkájukat. Azt tenné még hozzá, hogy azok az ügyek, amik a sajtóban megjelennek, amiben harapás van, akár másik kutyát, akár embert harap meg, arra a jegyzőnek nincs hatásköre. Sokszor jelenik meg a sajtóban, hogy a jegyző vizsgálja ezeket az eseteket, ez nem igaz, erre csak a Kormányhivatal Állategészségügyi Osztályának van hatásköre. Minden más ügyben, ahol nincs harapás, abban el tudnak járni, és minden esetben le is folytatják a megfelelő eljárásokat, a rendőrséggel is megvan ebben is az együttműködés.

**Lutor Katalin, a Bizottság tagja:** Az ő kutyusa is ebrendészeti szolgálatos kutyus, a szívén viseli a sorsát a kutyáknak. Kérdése és felajánlása is lenne Irodavezető Úrnak. Mert akinek beszélt erről, hogy ebrendészetis a kutyusa, nem igazán tudták, hogy van ilyen. Az lenne a kérdése, hogy van-e olyan bármilyen kampány ötletük a jövőre nézve, hogy még jobban megismerhessék az emberek az ebrendészeti telepet, akár olyan, mint az örökbefogadó nap. Ha tervezik, akkor azt a felajánlást teszi, hogy idén is már kétszer volt a telepen fotósként, akkor ezután is szívesen készít anyagot a kutyusokról, hátha közelebb tudnak kerülni a leendő örökbefogadóikhoz.

**Ágoston Sándor, a Közterület-felügyelet irodavezetője:** Köszöni a felajánlást, és azt is köszöni itt a bizottsági ülésen, hogy az idei évben is aktívan részt vett az örökbefogadó napokon, köszöni a segítséget. Ezután is igénybe szeretnék venni a segítségét. Kampány jellegű megjelenésekben, kisfilmekben gondolkodtak, amit a saját oldalaikon tudnának terjeszteni, ezek egyelőre tervként funkcionálnak, attól függően, hogy mennyi plusz feladatot kapnak a város területén.

**Kelemen Krisztián képviselő, a Bizottság elnöke:** Felteszi, van-e esetleg kérdés? Nem volt. Szavazásra teszi fel a határozati javaslatot, kéri, hogy kézfeltartással jelezze, aki egyetért.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**58/2024. (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató az Állategészségügyi és Ebrendészeti Szolgálat munkájáról”* című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**2./ Tájékoztató a belterületen kárt okozó vaddisznók elejtése ügyeleti rendszerének tapasztalatairól**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Elektronikusan kiküldésre került az előterjesztés, sikertörténet, de átadja a szót Osztályvezető Úrnak.

**Dr. Holler Péter, a Hatósági Osztály vezetője:** Többször is járt már a Bizottságon a téma, az Önkormányzaton belül először a Bizottság tárgyalta ezt a problémát. Úgy gondolja, hogy az elmúlt másfél évben egy nagyon hatékony megoldást tudtak találni, amit az is mutat, hogy 2024. június óta nem érkezett bejelentés és nem ejtettek el vaddisznót. Továbbra is az ügyeleti rendszert szeretnék fenntartani, azzal, hogy a rendőrségi engedélyt akkor fogják megkérni, amikor ismét jönnek a bejelentések, a szerződéseket továbbra is megkötnék a vadászokkal, akik rendelkezésre tudnak állni, hiszen most egy jó időszak van, de előfordulhat, hogy megint visszaszoknak a belterületre a vaddisznók, de akkor gyorsan és hatékonyan fogják tudni kezelni. Szeretné megköszönni a rendőrségnek, és Bercse Lászlón keresztül név szerint Szakács Szabolcsné Igazgatásrendészeti Osztályvezető Asszonynak azt a munkát, amit az elmúlt 1,5-2 évben együtt végeztek hatékony együttműködésben, hiszen látszódik ez az eredményen is, és az utódjával is szeretnék majd folytatni ezt a munkát.

**Kelemen Krisztián képviselő, a Bizottság elnöke:** Köszöni a beszámolót és a tájékoztatót. Ha jól tudja, akkor a szombathelyi az egyetlen város az országban, ahol sikerült ezt a problémát úgymond teljes egészében megoldani. Több városból is keresték már őket, hogy hogyan tudták megoldani a problémát, milyen folyamatok voltak.

Felteszi, van-e esetleg kérdés? Nem volt, szavazásra teszi fel, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**59/2024. (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Tájékoztató a belterületen kárt okozó vaddisznók elejtése ügyeleti rendszerének tapasztalatairól”* című előterjesztést, és az alábbi döntéseket hozta:

1. A Bizottság javasolja Szombathely Megyei Jogú Város Közgyűlésének, hogy a Szombathely belterületén kárt okozó vaddisznók elejtése 2023. október 1. napjától működő ügyeleti rendszerének tapasztalatairól szóló tájékoztatást fogadja el.
2. A Bizottság javasolja a Közgyűlésnek, támogassa, hogy 2025. január 1. napjától határozatlan ideig az Aranypatak Vadásztársaság vadászai ügyeleti rendszerben továbbra is végezzék a belterületen kárt okozó vaddisznók elejtését.

**Felelős:** Dr. Nemény András polgármester

 Dr. Horváth Attila alpolgármester

 Kelemen Krisztián, a Bizottság elnöke

Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2024. november 28-i Közgyűlés

**3./ Tájékoztatás Szombathely Megyei Jogú Város Külső Védelmi Terv teljes körű gyakorlatának végrehajtásáról** *(szóbeli előterjesztés)*

 **Előadó:** Egyed László tű. alezredes, a Bizottság tagja

**Egyed László tű. alezredes, a Bizottság tagja:** Először is szeretne mindenkit megnyugtatni, hogy a katasztrófavédelmi törvényben és a végrehajtási rendeletekben megfogalmazott veszélyes üzemek tekintetében Szombathelyen jelenleg 1 ilyen üzem van, ami a MEDOSZ Kft., ahol vegyszereket, permetszereket, műtrágyákat és ezek alapanyagait tárolják, bizonyos kvóta alapján ez küszöbérték alatti üzemnek minősül, ezért a törvény alapján 3 évente teljes körű külső védelmi terv gyakorlatot kell tartani. Ez egy összetett gyakorlat volt, azzal a céllal, hogy az üzem környékén élő lakók és a környezet védelmét biztosítsák. Első és második évben vezetési törzsgyakorlat keretén belül, úgymond bürokratikus módon zajlik, hogy mit kellene ilyen esetben megtenni, de minden harmadik évben ezt teljes egészében végre kell hajtani. A végrehajtói nem mások, mint az Önkormányzat, a Katasztrófavédelem, a Rendőrség, a Közterület-felügyelet, a Mentőszolgálat, a Claudius Polgárőr Egyesület, a Járási Hivatal, a SZOVA Zrt., a Volán, a GYSEV és még sorolhatná a közreműködőket. A gyakorlat vezetője pedig nem más, mint a város polgármestere, illetve az általa megbízott személy, az ő helyettese pedig nem más, mint egy szakmai vezető a Katasztrófavédelem részéről, a Szombathelyi Katasztrófavédelmi Kirendeltség vezetője. A kronológia és a feltételezés alapján egy elektromos meghajtású gép kigyulladt a telephelyen, a tűz tovább terjed a raktárra, és az itt felszabaduló mérgező gázok kijutva a levegőbe okozzák azt a problémát, amit el kell hárítani és ebbe bele kell vonni a résztvevőket. A Tűzoltóság, mint kárfelszámoló megkezdi a tűz oltását, helyszínre vannak rendelve az előbb felsorolt szervezetek, mindenkinek meg van a maga feladata, mint például: regisztrációs pontot kell létrehozni, az üzem dolgozóinak egészségügyi ellátása, befogadása, melyben a Mentőszolgálat és a Vöröskereszt vesz részt, valamint a rendőrségnek, a polgárőrségnek és a SZOVA Zrt-nek a terület zárását kell végrehajtani, ellenőrző, áteresztő pontokat kell meghatározni, létrehozni. A kronológiában az is benne van, hogy ha már olyan mértékű a mérgező gázok kijutása, akkor el is kell onnan szállítani az embereket. Ilyenkor a tűzoltás vezetője két intézkedést hozhat meg, vagy teljes elzárkóztatást rendel el, ami azt jelenti, hogy az ott élőknek hangosbemondón keresztül az van közölve, hogy az összes nyílászáróját csukja be, maradjon otthon, vagy a másik intézkedés, hogy el kell hagyni azt a területet, tömegközlekedési eszközöket kell a helyszínre vezényelni, jelen esetben a Blaguss Kft, illetve a Volán teszi meg. Mivel elhúzódó beavatkozásról van szó, ezért vezetési pontot kell létrehozni, ami itt a Városházán van létrehozva, amin az említett szervezetek vezetői vesznek részt és ők irányítják a beavatkozásban dolgozó erőket, ők adják ki azokat az utasításokat a helyszínen dolgozó erőknek, amit a vezetési ponton meghatároznak. Most először került sor arra, hogy élő drón képet közvetítettek a Városházára, hiszen a drón technológiával már meg lehet tenni, hogy valós időben tudják közvetíteni a helyzetet, ami a bent dolgozóknak olyan többlet információt adhat, amik hasznosak voltak. Nekik is ez volt az első ilyen alkalom, így ők is be tudták gyakorolni ezt. Ennek voltak is tapasztalatai, mert bebizonyosodott, hogy a Csaba úti felüljárónál a SZOVA Zrt. lezárta terelő kúpokkal, eszközökkel a kanyarodási lehetőséget a Bébic-telep felé, a közlekedésben résztvevők ezt kikerülték, bejöttek ezáltal a lezárt területre, és ezt a drón élőképén lehetett látni, így az került meghatározásra a SZOVA Zrt-nek, hogy a gépjárművet helyezze „lejjebb” a vezetője, hogy még véletlenül se tudjanak bejönni az elzárt területre. Most csak kiragadott egy példát, de a valós idejű, felülről történő helyzet megismerésben a drón rendkívül sok segítséget nyújtott. Akár hőkamerás élőképet is tud adni a drón. Mind a karitatív szervezetek, civil szervezetek, mind a rendvédelmi szervezetek összegyakorló gyakorlatát lehetett így 3 évente megtenni. A vezetők a vezetési törzsben a beérkező intézkedéseket nyilvántartják, úgynevezett műveleti naplót is vezetnek, hiszen fontos, hogy összerakják, hogy mi történik a helyszínen, milyen intézkedéseket hoztak, munkatérképeket használnak, ők határozzák meg a kárhelyszínen dolgozó egységeknek a munkafeladatait, kárfelszámolási feladatait, ha kell, akkor további megerősítésről gondoskodnak. Minden résztvevő a saját kommunikációs csatornáját használja, ők, a rendvédelmi szervek részéről az EDR saját rádióhálózaton történik. Nagyon fontos, ha ez valóságban megtörténne, akkor befogadóhelyeket is élesíteni kellene a városnak, az olyan tömegtartózkodási létesítményeket, mint például: AGORA, Sportház, Sportcsarnok. Ezek amúgy is befogadóhelyeknek vannak nyilvántartásba véve. Ez a gyakorlat, amikor lezajlik, akkor azt értékelni is kell, ilyenkor a Vármegyei Katasztrófavédelmi Igazgatóság áttekinti az egészet, a dokumentumokat, okmányokat ellenőrizni, az irányító törzsnek a munkáját szintén ellenőrzi, majd ebből egy értékelést végez. Azt kifelejtette a hangos bemondókkal kapcsolatban, hogy a rendőrség végzi el. De ha elhúzódó történet lenne, akkor nem csak a környéken lakókat, hanem a gazdálkodó szervezeteket is értesíteni kell, amire formanyomtatványokat kell a törzsnek kidolgoznia, amit a Közterület-felügyelet juttat ki részükre, és ha ez a Bébic-telepen túlnyúlna, akkor a vasút túloldalán, a Joskar-Ola lakótelepen élőket, a Pázmány Péter krt. lakóit is értesíteni kell. Természetesen mindig az uralkodó szélirány határozza meg, hogy egy ilyen esemény bekövetkeztekor a káros égéstermékek melyik irányban távoznak a MEDOSZ Kft-ből. Próbált minden részletre kitérni, nagyon összetett gyakorlat volt és itt is szeretné megköszönni minden társszervnek a segítséget, a közös munkát. Amennyiben kérdés van, rendelkezésre áll.

**Kelemen Krisztián képviselő, a Bizottság elnöke:** Köszöni a tájékoztatást és mindenkinek köszöni az együttműködést, munkáját, nagyon profi, precízen összeszedett válságkezelést láthattak az operatív törzsben a drón támogatással egyetemben. Azt gondolja, hogy nyugodtak lehetnek, hogy ha katasztrófa következne be, akkor mindenki tudja a dolgát. De kívánja, hogy élesben soha ne kelljen átélni.

Felteszi, van-e esetleg kérdés? Nem volt, szavazásra teszi fel, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**60/2024 (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Tájékoztatás Szombathely Megyei Jogú Város Külső Védelmi Terv teljes körű gyakorlatának végrehajtásáról”* című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

 Egyed László tű. alezredes, a Bizottság tagja

 (A végrehajtásért:

Dr. Holler Péter, a Hatósági Osztály vezetője)

**Határidő:** azonnal

**4./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Horváth Soma alpolgármester, a 4. EVK önkormányzati képviselője

 Dr. Czeglédy Csaba, az 5. EVK önkormányzati képviselője

 Putz Attila, a 6. EVK önkormányzati képviselője

 Szuhai Viktor tanácsnok, a 11. EVK önkormányzati képviselője

**Bonti Tamás, a Kommunális és Környezetvédelmi Iroda vezetője:** A napirendi pont 8 változtatást takar, melyet részletesen tartalmaz az előterjesztés.

Gálffy Áron önkormányzati képviselő és a lakosok kérése volt az Áprily utca, Batsányi utca lakópihenő övezetté nyilvánítása. Tekintettel arra, hogy a felsorolt utcák egyikében sincs járda, a gépjárművek, kerékpárosok, gyalogosok, és kisgyermekkel közlekedők kizárólag az úttesten tudnak haladni, ezért szakmailag javasolt a lakó-pihenő övezet kijelölése a Batsányi utca két végére, valamint az Áprily Lajos utca és a Ferenczy István utca kereszteződésénél a KRESZ szerinti jelzőtáblák kihelyezésevel az előterjesztés 1. sz. mellékletében foglalt térkép szerint. Ezzel egyidőben a Vadvirág utcában az „Elsőbbségadás kötelező” tábla megszüntetésre kerülne, tekintettel arra, hogy lakó-pihenő övezeten belül egyenrangú útkereszteződések lehetnek. Képviselő úr megkereste az érintett területen lakókat, akik egyetértenek a változtatással.

A Szent László király utca „Megállni tilos” közúti jelzőtábla kihelyezésével kapcsolatban képviselői és lakói kérés volt, hogy időkorláttal kerüljön kihelyezésre reggel 7:00-8:00 óra között, valamint 14:00-17:00 óra között annak érdekében, hogy a kétirányú közlekedés az érintett időszakokban is biztosított legyen.

A 137/2024. (X.15.) VISB számú határozat úgy rendelkezett, hogy a Szűrcsapó utca 28-32. sz. előtti parkoló feltáró útja egyirányúsításra kerüljön. A szóban forgó határozatot módosítani szükség arra tekintettel, hogy a cím tévesen szerepelt. A helyes cím Szűrcsapó utca 36-40.

Horváth Soma alpolgármester úr, a körzet önkormányzati képviselője megkereste a Dr. Szabolcs Zoltán utcában élőket, hogy utca egyirányúsításra kerüljön a biztonságos közlekedés megvalósítása érdekében az előterjesztés 4. sz. melléklete szerint. A szakmai javaslat kidolgozásakor figyelembevételre került, hogy a kétirányú kerékpáros közlekedés biztosított legyen, valamint a patak felőli oldalon a parkolósáv megmaradjon. Az utca burkolatának szélessége 6,0 m, amely lehetővé teszi mind a két feltétel biztosítását. A Dr. Szabolcs Zoltán utca egyirányúsítása a Lipp Vilmos utca felől a Kertész utcáig kerülne bevezetésre. A lakók túlnyomó többsége egyetért a szakmai javaslattal, az új forgalmi rend bevezetésével.

Szintén képviselői megkeresés, hogy a Kisfaludy utca 2. tömbbelsőben az előterjesztés 5. sz. melléklete szerint „Megállni tilos” tábla kerüljön kihelyezésre annak érdekében, hogy a Savaria téri játszótér körüli parkolóhelyeket használók a közlekedést ne akadályozzák a Kisfaludy utca 6. és a Savaria tér 1/E. épületek között megállók. Putz Attila önkormányzati képviselőtől megkeresés érkezett, hogy a Kötő utcában a Nyitra utca és a Kassa utca közötti szakaszon az iskolával szemközti oldalon az előterjesztés 6. sz. melléklete szerint „Megállni tilos” tábla kerüljön kihelyezésre időkorláttal reggel 7:00-8:00 óra között, valamint 14:00-17:00 óra között annak érdekében, hogy a kétirányú közlekedés az érintett időszakokban is biztosított legyen.

Valamint szakmailag indokoltnak tartják, hogy a Nyitra Utcai Általános Iskola előtti parkolónál kiegészítő jelzőtábla kerüljön kihelyezésre annak érdekében, hogy azt kizárólagosan személygépkocsik használhassák az előterjesztés 7. sz. mellékletében foglaltak szerint.

A Bartók Béla körúti Perint-patak híd előzetes szakértői felmérése alapján indokolt súlykorlátozás bevezetése. A meghatározott össztömeget, tengelyterhelést, tengelycsoport-terhelést és méretet meghaladó járművek közlekedéséről szóló 36/2017. (IX.18.) NFM rendelet szerint a 40 tonna vagy azt meghaladó össztömegű gépjárművek kizárólag közútkezelői hozzájárulással közlekedhetnek az érintett szakaszon. A rendelet értelmében az út kezelőjétől útvonalterv engedélyt kell kérni. A híd védelmének érdekében javaslom, hogy a 40 tonnát meghaladó túlsúlyos, túlméretes tehergépjárművek a Bartók Béla körúti Perint-patak hídra történő felhajtáshoz ne kapjanak engedélyt.

Ezeket szeretnék elfogadásra javasolni.

**Kelemen Krisztián képviselő, a Bizottság elnöke:** Köszöni a tájékoztatást. Felteszi, van-e esetleg kérdés?

**Bercse László r. alezredes, a Bizottság tagja:** 2 módosító javaslathoz fűzne pár gondolatot. Az egyik a lakó-pihenő övezettel kapcsolatban, általában két okból kifolyólag szokta ezt kivitelezni, az egyik, hogy tehermentesíteni akarja a területet az átmenő forgalomtól és célforgalommá teszik, vagy pedig hiánypótlást tesznek. Ő itt a hiánypótlás részét látja inkább, a gyalogjárdának látja a hiányát.

**Gálffy Áron képviselő, a Bizottság tagja:** Igazából mindkettő cél lenne, az ott élők kezdeményezték ezt, nagyon hálás nekik, mert a társadalmi igények felmérésében részt vettek, személyesen mentek vele aláírást gyűjteni.

**Bercse László r. alezredes, a Bizottság tagja:** Köszöni, tehát azt látják a lakók, hogy rövidítésként használják és nem célhoz kötötten. Az a tábla, amit ki kell tenni, az övezet elején és végén, nem oldja fel semmi más tábla, viszont rengeteg dolgot szabályoz, ha a KRESZ-ben megnézik. De nem szeretne KRESZ-oktatást tartani, de valóban egy sebességkorlátot is vonz maga után, 20 km/órát, a gyalogosok használhatják akár teljes terjedelmében az utat, még úgy is, hogy kis mértékben zavarják ezzel a járműforgalmat, de még ezen kívül rengeteg dolgot, mint például súlykorlátozástól kezdve a célhoz kötöttség, úttesten parkolás stb. Egyszerűnek tűnő tábla, de sok mindent leszabályoz. Kiment ő is és megnézte a területet, szinte csak családi házak vannak, semmiféle üzemet nem látott, talán egy nőgyógyászt, egy fogorvost és fodrászt talált csak.

**Gálffy Áron képviselő, a Bizottság tagja:** Igen, annyival egészítené ki, hogy az Áprily utcában van egy gyermekfoglalkoztató, fejlesztő központ, amiatt is kérték a lakók, mert gyakran előfordult, hogy az utcán álltak meg az oda gyermeket hordó családok, és ezt szerették volna szabályozni, hogy az utca elején lévő területen álljanak meg és úgy vigyék be a gyermekeket, vagy ennek a Mozgáskuckónak – ha jól emlékszik, ilyesmi a neve – a saját parkolójába álljanak be. Ezt próbálják a lakók kikényszeríteni igazából, hogy ott álljanak meg, ahol ez ildomos.

**Bercse László r. alezredes, a Bizottság tagja:** Köszöni. A másik a Dr. Szabolcs Zoltán utca. Nem tudja, hogy ki volt arra mostanában, de valóban rendkívül nehéz két irányban közlekedni, az útszélesség 6 m körül van és párhuzamos közlekedésre parkoló van kialakítva, tehát olyan 4 m szélesség marad a szembe közlekedésre, most egy átlagos autó, egy Opel Astra kihajtott tükrökkel olyan két méter széles, tehát szinte semmi nem marad. Ő úgy látta, hogy szinte már most is úgy használják ezt az utcát, mintha egyirányú lenne. Véleménye szerint ez egy jó döntés lesz.

**Kelemen Krisztián képviselő, a Bizottság elnöke:** Köszöni a hozzászólásokat.

Felteszi, van-e esetleg kérdés? Nem volt. Szavazásra teszi fel, aki egyetért a javaslattal, az elhangzott szakmai javaslatokkal együtt, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**61/2024. (XI.25.) BKKB. számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy az Áprily Lajos utca, Batsányi Lajos utca, Vadvirág utca lakó-pihenő övezetté kerüljön átminősítésre, és a Vadvirág utcában az „Elsőbbségadás kötelező” tábla kerüljön megszüntetésre.
2. A Bizottság javasolja, hogy a Szent László király utca 1-13. számú ingatlanokkal szemközti szakaszon megállási tilalom kerüljön bevezetésre időkorláttal reggel 700-800 óra közötti, valamint 1400-1700 óra közötti időszakban.
3. A Bizottság javasolja, hogy a 137/2024. (X.15.) VISB számú határozat 2. pontja akként módosuljon, hogy a Szűrcsapó utca 36-40. sz. előtti parkoló feltáró útja kerüljön egyirányúsításra.
4. A Bizottság javasolja, hogy a Dr. Szabolcs Zoltán utca egyirányúsításra kerüljön a Lipp Vilmos utca felől a Kertész utcáig, ellenirányú kerékpáros forgalom biztosításával.
5. A Bizottság javasolja, hogy a Kisfaludy Sándor utca 2. tömbbelsőbe „Megállni tilos” tábla kerüljön kihelyezésre annak érdekében, hogy a Savaria téri játszótér körüli parkolóhelyeket használók közlekedését ne akadályozzák a Kisfaludy utca 6. és a Savaria tér 1/E épületek között megállók.
6. A Bizottság javasolja, hogy a Kötő utcában a Nyitra utca és a Kassa utca közötti szakaszon az iskolával szemközti oldalon megállási tilalom kerüljön bevezetésre időkorláttal reggel 7,00-8,00 óra között, valamint 14,00-17,00 óra között.
7. A Bizottság javasolja, hogy a Kötő utcában a Nyitra Utcai Általános Iskola előtti parkolóban kiegészítő jelzőtábla kerüljön kihelyezésre a személygépkocsik kizárólagos használata érdekében.
8. A Bizottság javasolja, hogy a Bartók Béla körúti Perint-patak hídra történő felhajtáshoz a 40 tonna vagy azt meghaladó össztömegű tehergépjárművek ne kapjanak engedélyt.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

 /a végrehajtás előkészítéséért:

 dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal

**5./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Kelemen Krisztián képviselő, a Bizottság elnöke:** Kapitány Asszony jelezte, hogy nem tud részt venni a bizottsági ülésen munkahelyi elfoglaltsága miatt. Ezért átadja a szót Bercse Lászlónak.

**Bercse László r. alezredes, a Bizottság tagja:** Egyeztetett Kapitány Asszonnyal, hogy miről beszéljen október tekintetében. A bűnügyi vonalról annyit szeretne elmondani, hogy befejezték a nyomozást az úgynevezett séi rablással kapcsolatban, ami tavalyi két rablás volt, külföldi állampolgárok ugyanahhoz a családhoz bementek erőszakkal, megkötözték a sértettet és nagyobb összegű készpénzt és arany ékszert vittek el. Készpénz tekintetében 38 millió forint összegben, arany ékszerben pedig 4 millió forint összegben, jelentős volt a kár. Az elkövetők előzetesben voltak, most sikerült befejezni a nyomozást, átadták a Szombathelyi Járási Ügyészségnek, vádképes lett az ügy.

A következő ilyen ügyük volt a BV-intézetből szabadult elítélt, aki szabadulásának napján már a BV területén eltulajdonított egy autót használat céljából, majd még 3 napon belül 2 db-ot, melyeket használt, majd letett, autókra nyitott rá, azokban kutatott, gépkocsikból és egyéb nyitva álló helyekről 10 alkalommal vitt el dolgokat, úgyhogy 3 nap múlva visszament a büntetés-végrehajtási intézetbe.

Volt egy „oladi platós” ügynek mondott eset, bejelentésre, illetve sajtónyilatkozat alapján indult egy büntetőeljárás, feltételezték, hogy az Oladi platón betörő banda garázdálkodik, talán 17 alkalommal is jelöltek meg helyeket, ahova bementek, és különböző dolgokat loptak el. Széles körű adatgyűjtés volt ezzel kapcsolatosan, szinte minden családi házba bementek a kollégái és érdeklődtek, hogy loptak-e el tőlük valamit, találkoztak-e olyan emberekkel, akikről lehet ezt feltételezni, de szerencsére ez nemleges volt, úgyhogy inkább hisztéria keltésnek tűnt a dolog, az eljárás még folyamatban van.

A közlekedési helyzetről könnyebben beszél, lement a Mindenszentek és a Halottak Napja, a Közterület-felügyeletnek és a polgárőrségnek szeretné megköszönni a munkáját, hogy segítettek, azt el kell mondania, hogy csak ők rendőrök kevesek lettek volna ehhez a feladathoz. Nemcsak abból a két napból állt a feladatuk, hanem előtte és utána hétvégén is kint voltak. Összesen 144 fő, 1433 munkaórában látták el közösen a feladatot. Úgy gondolja, hogy ez jelentős. Szerencsére rendkívüli esemény nem történt, a temető oldalánál az utcában volt baleset, de minden esetben megegyeztek egymással a felek, nem kellett beavatkozniuk. Egy talált táska volt, idős néni hagyta el, irataival, jelentős készpénzzel, de visszaszolgáltatták neki a táskáját a lakásán.

Egy rövid statisztika, stagnál a sérüléses balesetek száma, 192 baleset volt 1-10. hóban, az illetékességi területükön ez 2023-ban 190 volt, szinte azonos számokról tud beszélni. Szerencsére a halálos balesetek száma kevesebb, mint 2023-ban volt. Anyagi káros balesteknél szintén csökkenés mutatkozik, illetve az ittas sérülésesnél is 16-16 db volt, az is egálban van. Közlekedés tekintetében, amiről mindenképpen beszél, ami a sajtóban többször visszatérően megjelent, az a Jókai utcai baleset, mikor két tanulólányt ütött el egy terepjáró. Megcsinálták a bizonyítási kísérletet, köszöni a katasztrófavédelem azonnali segítségét, fellocsolták magát az úttestet, olyan körülményeket próbáltak a bizonyítási kísérlet során, amilyen volt a helyszín, amikor az eset történt. Ez a lassulás és a féknyom mérésénél jelentőséggel bírt. Várják a szakértők véleményét, amint megérkeznek, akkor a részükre vádképes lesz az ügy. Nem tussolta el a rendőrség, ahogyan ez az elsődleges sajtóban megjelent.

**Kelemen Krisztián képviselő, a Bizottság elnöke:** Köszöni a tájékoztatást. Annyit tesz hozzá, hogy a megyei napilap írta meg, hogy 17 helyen történt betörés az Oladi platón. Úgyhogy régóta küzdenek országos szinten a dezinformáció terjedése ellen, meg is fogalmazódott benne egy olyan gondolat, amit most már egy pályázat keretén belül próbálnak összerakni a Városházán, és terveik szerint létre szeretnének hozni egy Dezinformáció Elleni Tanácsot, amibe 14 fő lenne delegálva, természetesen a helyi médiumoknak a képviselői is, hogy ne történhessen még egy ilyen esemény, mert a közbizalmat, közbiztonságba vetett hitet ingatja meg egy-egy ilyen cikk. A másik, a Jókai utcai balesettel kapcsolatosan a város lakossága már várja az eredményt, kíváncsian várják, hogy mi lesz ennek a kimenetele, és igen, a rendőrség ezt sem tussolta el, és bízik benne, hogy korrekt vádemelés történik.

Felteszi, van-e esetleg kérdés? Nem volt, aki elfogadja a beszámolót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**62/2024. (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**6./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Kérdezi, hogy a „Különfélék”-hez van-e esetleg bármilyen mondanivalója valakinek.

De előtte két témát felhoz, az egyik, hogy Polgármester Úr továbbított a Vas Vármegyei Rendőr-főkapitányság felé egy lakossági jelzést, miszerint a Márton Áron utcában traffibox telepítését kérik a lakók. Megkapták a Vas Vármegyei, illetve az ORFK szakmai álláspontját, mely szerint statisztikai adatok, olyan indokolt körülmények nincsenek, amelyek alapján támogatni tudnák a traffibox kihelyezését. Köszöni a szakmai álláspontot, amit tudomásul vettek.

A másik téma, hogy a szeptemberi bizottsági ülésen döntöttek, hogy a Vas Vármegyei Polgárőr Szövetség részére ruházati eszközök és védőfelszerelések beszerzésére megítélt 200.000,- Ft támogatási összeget adnak, hogy ők osszák el az egyesületek részére. Bedi Ákos Elnök Úr írt neki levelet, miszerint ezzel a támogatási összeggel a Vármegyei Polgárőr Szövetség nem kíván élni, nem szeretnének vélhetően felelősséget vállalni, hogy ők osszák el ezt az összeget, ami egyébként hozzáteszi, hogy nem túl nagy. Visszaírt természetesen Bedi Ákos Elnök Úrnak, hogy sajnálattal veszi tudomásul a döntésüket. Neki viszont van az a javaslata, mely szerint a városban – a szeptemberi bizottsági ülésen elfogadott óraszámokat figyelembe véve – a legtöbb szolgálati órát teljesítő egyesületnek adják a támogatási összeget, azaz a Claudius Polgárőr Egyesületnek. Felteszi, van-e esetleg kérdés a javaslattal kapcsolatban, vagy más javaslata van-e? Nem volt, aki elfogadja a határozati javaslatot, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**63/2024. (XI.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 45/2024. (IX.23.) BKKB számú határozat 3. pontját az alábbiak szerint módosítja:

* A Vas Vármegyei Polgárőr Szövetség részére ruházati eszközök és védőfelszerelések beszerzésére megítélt 200.000,- Ft támogatási összeg helyett – tekintettel a Szövetség támogatásról lemondó nyilatkozatára – az önkormányzat 2024. évi költségvetéséről szóló 8/2024. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsor terhére javasolja a polgármesternek, hogy a 200.000,- Ft támogatási összeget a Claudius Polgárőr Egyesület részére biztosítsa kommunikációs eszközök, rádió készülékek beszerzésére.

**Felelős:** Dr. Nemény András polgármester

 Dr. Horváth Attila alpolgármester

Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Balogh Tibor, a Bizottság tagja:** A lakóhelyéről szól, ahol van egy olyan parkoló udvar, Liszt Ferenc-Deák Ferenc-Március 15. tér összességén, ahova lemegy az autó és rengeteget büntetnek, most már a parkolóőrök is azt mondják, hogy nem egyértelmű, hogy ott kell-e fizetni, az utcákban mindenhol kell. A parkolónak a minősége tragédia, hatalmas kátyúk vannak és már a parkolóőrök is mondják, hogy nem egyértelmű a fizetési kötelezettség. Nagy probléma lenne-e oda kitenni egy táblát, hogy parkoló és kell fizetni.

**Kelemen Krisztián képviselő, a Bizottság elnöke:** Annyi ezzel kapcsolatban, hogy a Bercsényi Miklós utcában is van egy ilyen helyzet, utánanézett ennek, és a válasz az, hogy a piac környékén ki van helyezve egy parkoló övezet tábla, jogszabály nem is teszi lehetővé, hogy minden utcában ilyen övezeti táblát helyezzenek ki, mert hogy ennek egyértelműnek kell lenni mindenki számára, hogy az övezeten belül mindenhol kell parkolásért fizetni.

Lukács Dániel képviselőtársa jelezte, hogy a belvárosi szórakozóhelyekkel kapcsolatosan szeretne hozzászólni.

**Lukács Dániel, a 7. sz. választókerület képviselője:** Köszönti a Bizottságot, sajnálja, hogy Kapitány Asszony és Irodavezető Úr nincs jelen, megpróbálja helyesen feltenni a kérdéseit. A Belvárost érintően nagyon megszaporodtak a felé érkező panaszok, a visszajelzések, és az a gyanúja, hogy a bejelentések is. Most kizárólagosan az Uránia udvarban tapasztalható ez a fellendülés, három fő problémát jelölnek meg a lakók, ez az oda szórakozni menő autó és zene, gyorsulás a parkolóban, a másik a szórakozóhelyeken lévő hangos zene, a harmadik pedig a vendégek hangoskodása a szórakozóhelyek előtt, ez vonatkozik a teraszra és a parkolókra is. Az elsővel, az autókkal kapcsolatosan nem tudnak mit kezdeni, a Közlekedésfelügyeletnek van olyan mérője, jogosultsága, de egészítsék ki őt nyugodtan.

**Bercse László r. alezredes, a Bizottság tagja:** Az nem arra vonatkozik, hanem a járművek átalakítására vonatkozik, jogszerűtlen átalakítás, kipufogó rendszer átalakítása.

**Lukács Dániel, a 7. sz. választókerület képviselője:** Köszöni a tájékoztatást.

A másik, a hangos zene, visszajelzések és maga is tapasztalta, ez a legkritikusabb kérdése, miszerint a lakók azt jelzik, hogy a kihívott járőr nem intézkedik, bemegy az Uránia udvarba, megfordul és elhajt. Nem tudja, hogy mi a helyes eljárás. Legalábbis amikor ő egyszer hangosan hallgatta a zenét és a szomszédja ráhívta a rendőröket, akkor a rendőrök megjelentek az ajtajában és mondták, hogy legyen kedves halkítani. Nem tudja, hogy mi az eljárás, de az gyanítja, azt várná el, hogy a kihívott járőrnek legalább szóban kellene értesíteni a vendéglátóhelyet, hogy panasz érkezett felé. És ezzel kapcsolatban az is a visszás, hogy volt szeptemberben a Belvárosért Egyesület szervezésében a lakossági fórum, ahova több mint 50 ember érkezett el, részt vett mind a rendőrség, mind a Közterület-felügyelet, többszörös elutasítás volt az ilyen jelzésekre, hogy ha nincs bejelentés, akkor nem tudnak intézkedni, tehát mindenki mindenért tegyen bejelentést, miközben a lakók nem szeretnék spiclinek érezni magukat azzal kapcsolatban, hogy egy éjszaka kétszer, egy hétvége alatt ötször telefonálnak be, pedig ez volt a kérés. Itt szeretné kérdezni, hogy mi a helyes eljárás, valamint még itt, hozzátartozik, hogy az egyik szórakozóhely az utca felé játszik zenét, nem tudja, de erre biztos nem fog választ kapni, van-e engedélye, lehet-e engedélye, hogy a közterület felé, a nyílt utcán zenélnek.

A harmadik probléma a vendégek, ez is egy kettős probléma, egyszersmind a vendéglátóhely teraszán történik ez a hangoskodás, a dohányzóban vagy előtte. Többször beszélt ennek a két szórakozóhelynek, amiket nem kíván megnevezni, az üzemeltetőjével, a biztonsági embereivel, rendszeresen azzal hárítanak, hogy ha már leléptek a padkáról és a parkolóban ordít a fiatalember két cigaretta között, akkor ezzel ő nem tud mit kezdeni. Gyanítja, hogy ezzel szintén a hatóságnak kell intézkednie, csak az elmúlt két hónapban tömegverekedéses jelenetekből is többet láttak. Amikor ő kiment, akkor 40 ember minősíthetetlen stílusban ordított a parkolóban. Azt kell vélelmeznie, hogy az ottani szórakozóhely esetei a kirívóak, tudna ellenpéldát mondani egy frissen nyílt diszkóról, ahol egyetlen panaszt kapott, az is a mérsékelt kategóriába tartozott. Ott valahogy sikerül a helyi szolgálatónak betartani a szabályokat és a lakók sem érzik úgy, hogy ilyen hangoknak legyenek kitéve. Ha esetleg most nem kap választ, akkor kéri a Bizottság felé fordulva, hogy írásban kapjon beszámolót, milyen statisztikák vannak, nőtt-e bejelentések száma, esetleg a következő ülésre kérné, és ha van bármilyen javaslat az önkormányzat felé, akkor azt is szívesen látná. Neki van több is, de először meghallgatja a válaszokat.

**Kelemen Krisztián képviselő, a Bizottság elnöke:** Köszöni, e-mailben fognak tájékoztatást küldeni, az ő javaslata az, hogy a Hatósági Osztály, Jegyző Úr közbenjárásával, a rendvédelmi szervek jelenlétével egy szakmai egyeztetésre kerüljön sor a vendéglátóhelyek tulajdonosaival. Felkéri Osztályvezető Urat, hogy vegyék fel a kapcsolatot, majd ő kimondja, a Premier és a Cuvée, mint szórakozóhelyek, mert szerinte az Uránia Borozó nem érkezett soha panasz, jól tudja, ugye?

**Lukács Dániel, a 7. sz. választókerület képviselője:** Mérsékelt panaszok érkeztek csak onnan.

**Kelemen Krisztián képviselő, a Bizottság elnöke:** Tehát akkor azzal a két vendéglátóhellyel van probléma. Akkor a két üzemeltetőt invitálják be a megbeszélésre. Sándor Elemérnének adja meg a szót.

**Sándor Elemérné, belvárosi lakó:** Ő az Uránia Udvarban lakik régóta, annak idején vendéglátó egység nem volt, most viszont élhetetlen a környék. Sőt van, amikor már szerdán van diszkó, csütörtök, péntek, szombaton, most hétvégén vasárnap is volt. Van, amikor reggel 5 órakor még ordítanak, de tényleg élhetetlen már. Vannak idősek, fiatalok, kisgyerekesek, volt, akik ablakokat cseréltek, az mind hiába. Ezen változtatni kell, mert ez így nem maradhat. Mindkét szórakozóhelyre vonatkozik. Ordítanak ott, és ha valaki szól nekik, akkor vele is ordítanak, hadd ne mondja el, hogy miket mondanak, hogyan viselkednek a fiatal lányok is. Gondolják el, ha ott laknának, mit szólnának mindehhez, bólogatnának rá, hogy ez így jó?

**Kelemen Krisztián képviselő, a Bizottság elnöke:** Megvizsgálják. A hangkibocsátással kapcsolatban megadja a szót Osztályvezető Úrnak.

**Dr. Holler Péter, a Hatósági Osztály vezetője:** Érkezett már panasz hozzá is, Jegyző Úrhoz is, nem érzi, hogy kiemelkedő lenne az elmúlt időszakhoz képest, minden évben fordultak elő ilyen jellegű panaszok. A jegyző két oldalról tudja vizsgálni kifejezetten a szórakozóhely működését. A csendháborításba nem menne bele, az rendőrségi hatáskör. A jegyző a vendéglátó üzlet működésével kapcsolatban tud vizsgálatot végezni, két oldalról. Az egyik a konkrét zajszintmérés, hogy a zene átlépi-e a zajkibocsátási határértéket, amire határozattal rendelkezik az üzemeltető. Csak úgy lehet zenét szolgáltatni, hogy ilyennel rendelkezik. Mindkét hely rendelkezik ilyennel. Ez a számszerűsíthető oldal, ezt a Hivatalban a Városüzemeltetési és Városfejlesztési Osztály Környezetvédelmi Iroda méri. A Hatósági Osztály ellenőrzi a szórakozóhelyen tartózkodó, illetve az oda érkező- és onnan távozó vendégek által keltett zajokat. Ténylegesen azt tudják ellenőrizni, hogy ott a zenén kívül milyen hangok zavarják a környező lakókat. Konkrétumokat azért nem szeretne mondani, mert jelenleg is folyamatban van egy hosszabb ellenőrzés, ilyenkor ugyanis a jogszabály azt írja elő, hogy visszatérőnek, rendszeresnek, folyamatosnak kell lennie a zavaró hangnak. A végső szankció az tud lenni, hogy korlátozzák a hely nyitva tartását. Volt már ilyen, azt a felettes szerv pedig kimondta, hogy jogszerűtlenül korlátozták, hiszen abban az esetben csak kevesebb ellenőrzés volt, de ez nem az Uránia udvarban volt. A jogszabályok nem segítik annyira a lakókat, de ők az ellenőrzéseket megteszik, amikor bejelentés van. Annyit fűzne hozzá, hogy amit Elnök Úr javasolt megbeszélés, ez többször szokott hatékony lenni. Tartották már többször ilyen megbeszélést, és olyankor közeledtek egymáshoz a nézőpontok. Azóta nem is volt azokon a helyeken bejelentés, panasz. Ha lesz ilyen, akkor Képviselő Úr és rajta keresztül a lakók is meghívást kapnak. Bízik benne, hogy ennek lesz eredménye.

**Kelemen Krisztián képviselő, a Bizottság elnöke:** Köszöni mindenkinek a munkáját.

Felteszi, van-e esetleg kérdés? Nem volt, így köszöni a nyilvános ülésen tanúsított munkát, a nyilvános ülést 17 óra 00 perckor lezárja.

*Jegyzőkönyv lezárva, 17 óra 00 perckor.*

 **(: Kelemen Krisztián:) (: Balogh Tibor :)**

 **a Bizottság elnöke a Bizottság tagja**